Dôvodová správa

Všeobecná časť 


	Doterajšie ustanovenia zákona č. 461/2003 Z. z. o sociálnom poistení v znení neskorších predpisov obsahujú aj právnu úpravu v § 15 ods. 1 písm. c) v tom zmysle, že povinne dôchodkovo poistená je aj fyzická osoba s trvalým pobytom na území Slovenskej republiky, ktorá sa riadne stará o dieťa do šiestich rokov jeho veku s trvalým pobytom na území Slovenskej republiky, ak nie je dôchodkovo poistená podľa § 15 ods. 1 písm. a) alebo b), nebol jej priznaný predčasný starobný dôchodok alebo invalidný dôchodok, nedovŕšila vek potrebný na nárok na starobný dôchodok a podala prihlášku na dôchodkové poistenie z dôvodu tejto starostlivosti. 

Navrhovaná novela zákona č. 461/2003 Z. z. o sociálnom poistení v znení neskorších predpisov dopĺňa predmetný zákon o nové ustanovenie v tom zmysle, že nárok na dôchodkové dávky za podmienok ustanovených týmto zákonom bude mať vyššie uvedená fyzická osoba už len za splnenia podmienky, že bola dôchodkovo poistená podľa § 15 ods. 1 písm. a) alebo b) – t.j. ako zamestnanec alebo samostatne zárobkovo činná osoba (ktorá je povinne nemocensky poistená) - najmenej 5 rokov.

Predkladaná novela zákona č. 461/2003 Z. z. o sociálnom poistení v znení neskorších predpisov zohľadňuje predovšetkým skutočnosť, že dôchodkové poistenie v Slovenskej republike je budované najmä z dôchodkového poistenia zamestnancov alebo samostatne zárobkovo činných osôb (ktoré sú povinne nemocensky poistené) a preto je spravodlivé požadovať, aby vyššie uvedená fyzická osoba, ktorá sa riadne stará o dieťa do šiestich rokov jeho veku s trvalým pobytom na území Slovenskej republiky, mala nárok na dôchodkové dávky už len za splnenia podmienky, že bola dôchodkovo poistená najmenej 5 rokov podľa § 15 ods. 1 písm. a) alebo b) – t.j. ako zamestnanec alebo samostatne zárobkovo činná osoba (ktorá je povinne nemocensky poistená).


Predkladaný návrh zákona bude mať priaznivý dopad na verejné rozpočty, pričom nebude mať sociálne vplyvy. Neprináša nárok na pracovné sily a nemá vplyv na zamestnanosť, životné prostredie a tvorbu pracovných miest, ani na podnikateľské prostredie. 

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.



 








DOLOŽKA ZLUČITEĽNOSTI
návrhu zákona s právom Európskej únie


1.	Navrhovateľ zákona: poslanec Národnej rady Slovenskej republiky Alojz Hlina


2. Názov návrhu zákona:  Návrh zákona, ktorým sa dopĺňa zákon č. 461/2003 Z. z. 
                                             o sociálnom poistení v znení neskorších predpisov.


 
3.  Problematika návrhu zákona:

a)	je upravená v práve Európskej únie

-	primárnom

Problematika návrhu zákona je upravená v primárnom práve Európskej únie, a to v čl. 48, 151 a 153 Zmluvy o fungovaní Európskej únie (Ú. v. EÚ C 83, 30. 3. 2010). 

-	sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)

1.	legislatívne akty 

nie je upravená 

2.	nelegislatívne akty
 
	nie je upravená 



-	sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)

	- Smernica Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (Mimoriadne vydanie Ú. v. EÚ, kap. 05/zv. 04), 

- Smernica Európskeho parlamentu a Rady 2006/54/ES z 5. júla 2006 o vykonávaní zásady rovnosti príležitostí a rovnakého zaobchádza s mužmi a ženami vo veciach zamestnanosti a povolania (prepracované znenie) (Ú. v. EÚ, L 204, 26.7.2006), 

- Smernica Rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením (Mimoriadne vydanie Ú. v. EÚ, kap. 5/zv. 1). 
 



b) je obsiahnutá v judikatúre Súdneho dvora Európskej únie

- rozsudku ESD C-34/02 Sante Pasguini gegen Istituto Nazionale della Previdenza Sociale (INP), 
- rozsudku ESD C-92/02 Nina Kristiansen gegen Rijksdienst voor Arbeidsvoorziening, 
- rozsudku ESD C-160/01 Karin Mau.


4.	Záväzky Slovenskej republiky vo vzťahu k Európskej únii: 

a)	lehota na prebratie smernice alebo lehota na implementáciu nariadenia alebo rozhodnutia

bezpredmetné 

b)	lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov

	bezpredmetné 

c)	informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie

bezpredmetné 

d)	informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

bezpredmetné.


5.               Stupeň zlučiteľnosti návrhu právneho predpisu s právom Európskej únie:  úplný
 
6.               Gestor a spolupracujúce rezorty:











DOLOŽKA VYBRANÝCH VPLYVOV

A.1. Názov materiálu: 

Návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov.



A.2. Vplyvy:
 
	 
	Pozitívne* 
	Žiadne*
	Negatívne*

	1. Vplyvy na rozpočet verejnej správy
 
	X
  
	
	 

	2. Vplyvy na podnikateľské prostredie – dochádza k zvýšeniu regulačného zaťaženia?
	 
	
 X
	 

	3, Sociálne vplyvy 
– vplyvy  na hospodárenie obyvateľstva,
-sociálnu exklúziu,
- rovnosť príležitostí a rodovú rovnosť a vplyvy na zamestnanosť
	

 
	

X 
	

 

	4. Vplyvy na životné prostredie
	 
	 X
	 

	5. Vplyvy na informatizáciu spoločnosti
	 
	
 X
	 


* Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.


Vplyvy na rozpočet verejnej správy
Návrh zákona má pozitívne vplyvy na rozpočet verejnej správy. 
Vplyvy na podnikateľské prostredie
Návrh zákona nemá žiadne vplyvy na podnikateľské prostredie.
Sociálne vplyvy
Návrh zákona nemá sociálne vplyvy.
Vplyvy na životné prostredie
Návrh zákona nemá žiadne vplyvy na životné prostredie.
Vplyvy na informatizáciu spoločnosti
Návrh zákona nemá vplyvy na informatizáciu spoločnosti.



Osobitná časť 


K Čl. I



         Návrhom zákona sa dopĺňa do zákona nové ustanovenie § 109a zákona, v zmysle ktorého nárok na dôchodkové dávky za podmienok ustanovených týmto zákonom bude mať fyzická osoba uvedená v § 15 ods. 1 písm. c) (t.j. fyzická osoba s trvalým pobytom na území Slovenskej republiky, ktorá sa riadne stará o dieťa do šiestich rokov jeho veku s trvalým pobytom na území Slovenskej republiky, ak nie je dôchodkovo poistená podľa § 15 ods. 1 písm. a) alebo b), nebol jej priznaný predčasný starobný dôchodok alebo invalidný dôchodok, nedovŕšila vek potrebný na nárok na starobný dôchodok a podala prihlášku na dôchodkové poistenie z dôvodu tejto starostlivosti) len za splnenia podmienky, že bola dôchodkovo poistená podľa § 15 ods. 1 písm. a) alebo b) najmenej 5 rokov.

[bookmark: p5-3]


K Čl. II

 	S ohľadom na predpokladanú dĺžku legislatívneho procesu sa navrhuje účinnosť zákona na 1. júl 2015.


